EE จับมือ “Agrow Group” ผลิตกัญชา-กัญชงขั้นสูง คาดรายได้เฟสแรก 100 ลบ.
EE นำทีม “Cannabiz Way” เสริมทัพความแข็งแกร่ง จับมือกับ Agrow Group พัฒนาการปลูกกัญชา-กัญชงด้วยเทคโนโลยีขั้นสูง คาดเฟสแรกสร้างรายได้ 100 ลบ.
EE นำทีม “Cannabiz Way” เสริมทัพความแข็งแกร่ง จับมือกับ Agrow Group พัฒนาการปลูกกัญชา-กัญชงด้วยเทคโนโลยีขั้นสูง คาดเฟสแรกสร้างรายได้ 100 ลบ.
29 พ.ย. 2565

บริษัท อีเทอเนิล เอนเนอยี จำกัด (มหาชน) หรือ EE ร่วมกับบริษัทย่อยในเครืออย่าง บริษัท แคนนาบิซ เวย์ จำกัด (CW) ผนึกกำลังกับ บริษัท อะโกรว์แล็บ จำกัด (AgrowLab) และ บริษัท อโกรว์พลัส จำกัด (AgrowPlus) พัฒนาการปลูกกัญชา-กัญชงในโรงเรือนที่ Cannabiz way Valley อ.วิหารแดง จ.สระบุรี ด้วยเทคโนโลยีขั้นสูงผ่านการทำเกษตรแบบแม่นยำ (Precision Farming) ที่ให้ผลผลิตได้คุณภาพตามมาตรฐานการใช้งานทางการแพทย์และอุตสาหกรรมแปรรูปอื่นๆ โดยบริษัทฯ ประมาณการผลผลิตช่อดอกแห้งคุณภาพสูงถึง 5,000 กก.ต่อปี รวมมูลค่ากว่า 100 ล้านบาท
นายวรศักดิ์  เกรียงโกมล ประธานเจ้าหน้าที่บริหาร EE เปิดเผยว่า บริษัทฯ เล็งเห็นถึงแนวโน้มการเติบโตที่ดีสำหรับธุรกิจกัญชา-กัญชงในอนาคต สอดรับกับตลาดทั้งในและต่างประเทศ จึงเร่งผลักดันพัฒนาการผลิตกัญชา-กัญชงต้นน้ำให้มีศักยภาพมากขึ้น โดยร่วมมือเป็นพันธมิตรทางธุรกิจกับ Agrow Group มอบหมายให้ AgrowLab ซึ่งเป็นผู้เชี่ยวชาญในการออกแบบระบบปลูกและเทคโนโลยีทางการเกษตรครบวงจรเป็นผู้ออกแบบพัฒนาโรงเรือนโดยใช้เทคโนโลยีทางการเกษตรขั้นสูง อาทิ เทคโนโลยีการทำเกษตรแบบแม่นยำ (Precision Farming) สำหรับระบบน้ำและการให้ธาตุอาหารพืช เทคโนโลยี AIoT (AI + IoT) ในการควบคุมการปัจจัยแวดล้อมต่างๆ ภายในโรงเรือน เทคโนโลยีการตรวจสอบและติดตาม (Monitoring &amp; Tracking System) ในการตรวจสอบและติดตามผลผลิตภายในโรงเรือนใน เป็นต้น
รวมถึงได้รับเกียรติจากคณะเกษตร มหาวิทยาลัยเกษตรศาสตร์เป็นที่ปรึกษาโครงการ เพื่อให้ได้ผลผลิตที่มีคุณภาพและผ่านเกณฑ์มาตรฐานการผลิตยา (Medical Grade) และเกรดอาหาร (Food Grade) สำหรับการแปรรูปในอุตสาหกรรมต่างๆ นอกจากนี้ ยังมี AgrowPlus ที่มีความเชี่ยวชาญด้านการพัฒนาธุรกิจการเกษตรครบวงจรในรูปแบบ B2B และ B2C มาช่วยดำเนินการต่อยอดด้านการตลาดและด้านธุรกิจของโครงการนี้อีกด้วย
โดยบริษัทฯ มองเห็นโอกาสเติบโตของธุรกิจ เพราะตลาดกัญชา-กัญชงในประเทศไทยมีแนวโน้มความต้องการเพิ่มมากขึ้น โดยเฉพาะในอุตสาหกรรมอาหาร เวชภัณฑ์สำหรับแพทย์ทางเลือก และเครื่องสำอาง โดยบริษัทคาดว่าความร่วมมือกันในครั้งนี้จะสามารถเพาะปลูกกัญชงได้ประมาณ 16,000 ต้น ภายในระยะเวลา 1 ปีและสามารถแปรรูปเป็นช่อดอกแห้งเพื่อจัดจำหน่ายไปยังอุตสาหกรรมได้ถึง 5,000 กิโลกรัม สำหรับเฟสแรกคาดว่าจะสามารถสร้างรายได้ให้กับบริษัทฯ และบริษัทย่อยในเครือได้ประมาณ 100 ล้านบาท พร้อมรับรู้รายได้ในปี 2566
สำหรับการร่วมมือกันในครั้งนี้ Agrow Group มีความพร้อมในการเป็นส่วนสำคัญที่ช่วยผลักดันให้ EE มุ่งสู่เป้าหมายในการยกระดับธุรกิจให้ก้าวขึ้นสู่ธุรกิจในกลุ่มอุตสาหกรรมเป้าหมายใหม่ (NewS-Curve) ตามแผนยุทธศาสตร์เศรษฐกิจของประเทศไทย ถือเป็นการพัฒนาอีกขั้นของทั้งสองบริษัท สามารถสร้างมูลค่าเพิ่ม และ ต่อยอดธุรกิจให้กับบริษัทฯ ในการดำเนินธุรกิจด้านกัญชา-กัญชงได้อย่างยั่งยืน